CELEX: 32016D0423(02)
Language: da
Date: 2016-04-21 00:00:00
Title: Kommissionens afgørelse af 21. april 2016 om underretning af et tredjeland om muligheden for, at det bliver identificeret som et ikkesamarbejdende tredjeland for så vidt angår bekæmpelse af ulovligt, urapporteret og ureguleret fiskeri

23.4.2016   
            
            
               DA
            
            
               Den Europæiske Unions Tidende
            
            
               C 144/9
            
         KOMMISSIONENS AFGØRELSE
   af 21. april 2016
   om underretning af et tredjeland om muligheden for, at det bliver identificeret som et ikkesamarbejdende tredjeland for så vidt angår bekæmpelse af ulovligt, urapporteret og ureguleret fiskeri
   (2016/C 144/06)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1005/2008 af 29. september 2008 om en EF-ordning, der skal forebygge, afværge og standse ulovligt, urapporteret og ureguleret fiskeri, om ændring af forordning (EØF) nr. 2847/93, (EF) nr. 1936/2001 og (EF) nr. 601/2004 og om ophævelse af forordning (EF) nr. 1093/94 og (EF) nr. 1447/1999 (1), særlig artikel 32, og
   ud fra følgende betragtninger:
   1.   INDLEDNING
   
   
               (1)
            
            
               Ved forordning (EF) nr. 1005/2008 (»IUU-forordningen«) fastsættes en EF-ordning, der skal forebygge, afværge og standse ulovligt, urapporteret og ureguleret fiskeri (IUU-fiskeri).
            
         
               (2)
            
            
               I IUU-forordningens kapitel VI fastsættes den procedure, der skal følges ved identifikation af ikkesamarbejdende tredjelande, det fastsættes, hvilke foranstaltninger der kan træffes over for sådanne lande, der fastsættes bestemmelser om opstilling af en liste over sådanne tredjelande, om fjernelse fra listen og om offentliggørelse af nævnte liste, og der fastsættes bestemmelser om hasteforanstaltninger.
            
         
               (3)
            
            
               Kommissionen skal i henhold til artikel 32 i IUU-forordningen underrette tredjelandene om, at de muligvis kan identificeres som ikkesamarbejdende tredjelande. En sådan underretning er foreløbig. Underretningen skal baseres på kriterierne i IUU-forordningens artikel 31. Kommissionen skal ligeledes træffe alle de foranstaltninger, som er anført i artikel 32 i nævnte forordning, over for disse lande. I meddelelsen skal Kommissionen især underrette de pågældende tredjelande om de vigtige kendsgerninger og overvejelser, som ligger bag identifikationen, landenes mulighed for at reagere og for at fremsende bevismateriale, der modbeviser en sådan identifikation, eller eventuelt en handlingsplan med forbedringer og oplysninger om, hvilke foranstaltninger der er truffet til at afhjælpe situationen. Kommissionen skal give de pågældende tredjelande tilstrækkelig tid til at besvare meddelelsen og en rimelig frist til at afhjælpe situationen.
            
         
               (4)
            
            
               Kommissionen skal i henhold til IUU-forordningens artikel 31 identificere tredjelande, som den betragter som ikkesamarbejdende lande for så vidt angår bekæmpelse af IUU-fiskeri. Et tredjeland skal identificeres som ikkesamarbejdende, hvis det ikke opfylder de folkeretlige forpligtelser, det som flag-, havne-, kyst- eller afsætningsstat har til at træffe foranstaltninger til at forebygge, afværge og standse IUU-fiskeri.
            
         
               (5)
            
            
               Identifikationen af ikkesamarbejdende tredjelande skal baseres på en undersøgelse af alle oplysninger, der er omhandlet i IUU-forordningens artikel 31, stk. 2.
            
         
               (6)
            
            
               I henhold til IUU-forordningens artikel 33 skal Rådet opstille en liste over ikkesamarbejdende tredjelande. Over for sådanne lande kan der bl.a. træffes de foranstaltninger, der er fastsat i IUU-forordningens artikel 38.
            
         
               (7)
            
            
               I henhold til IUU-forordningens artikel 20, stk. 1, skal tredjelandsflagstater for at få godkendt validerede fangstattester meddele Kommissionen, hvilke ordninger de har iværksat med henblik på at gennemføre, kontrollere og håndhæve de love, administrative bestemmelser og bevarelses- og forvaltningsforanstaltninger, som de pågældende tredjelandes fiskerfartøjer skal overholde.
            
         
               (8)
            
            
               I henhold til IUU-forordningens artikel 20, stk. 4, skal Kommissionen samarbejde administrativt med tredjelande på områder, der vedrører gennemførelsen af forordningen.
            
         2.   PROCEDURE VEDRØRENDE REPUBLIKKEN SIERRA LEONE
   
   
               (9)
            
            
               Republikken Sierra Leone (i det følgende benævnt »Sierra Leone«) har ikke sendt Kommissionen en meddelelse som omhandlet i IUU-forordningens artikel 20.
            
         
               (10)
            
            
               Kommissionen har i perioden 2014-2016 samarbejdet administrativt med Sierra Leones myndigheder. Samarbejdet omfattede spørgsmål vedrørende gennemførelse, kontrol og håndhævelse af de love, administrative bestemmelser og bevarelses- og forvaltningsforanstaltninger, som Sierra Leone har indført. Der er udvekslet mundtlige og skriftlige kommentarer og foretaget besøg på stedet. Kommissionen har indhentet og kontrolleret alle de fornødne oplysninger om Sierra Leones foranstaltninger til gennemførelse, kontrol og håndhævelse af de love, administrative bestemmelser og bevarelses- og forvaltningsbestemmelser, som landets fiskerfartøjer skal overholde, samt de foranstaltninger, som Sierra Leone har truffet for at opfylde sine forpligtelser til at bekæmpe IUU-fiskeri.
            
         
               (11)
            
            
               Sierra Leone er medlem af Den Internationale Kommission for Bevarelse af Tunfiskebestanden i Atlanterhavet (ICCAT) og Kommissionen for Tunfisk i Det Indiske Ocean (IOTC). Sierra Leone har desuden ratificeret De Forenede Nationers havretskonvention af 1982 (UNCLOS).
            
         
               (12)
            
            
               For at vurdere, om Sierra Leone opfylder sine internationale forpligtelser som flag-, havne-, kyst- eller afsætningsstat som fastsat i de internationale aftaler, der er omhandlet i betragtning 11, samt de forpligtelser, der er fastlagt af de relevante regionale fiskeriforvaltningsorganisationer (RFFO'er), har Kommissionen indhentet og analyseret alle de oplysninger, den anså for at være nødvendige med henblik herpå.
            
         3.   MULIGHEDEN FOR IDENTIFIKATION AF SIERRA LEONE SOM IKKESAMARBEJDENDE TREDJELAND
   
   
               (13)
            
            
               Kommissionen har i overensstemmelse med artikel 31, stk. 3, i IUU-forordningen analyseret Sierra Leones forpligtelser som flag-, havne-, kyst- og afsætningsstat. I forbindelse hermed har Kommissionen taget højde for kriterierne i IUU-forordningens artikel 31, stk. 4-7 samt gældende international lovgivning.
            
         3.1.   Gentagne tilfælde af IUU-fiskeri og IUU-handelsstrømme (IUU-forordningens artikel 31, stk. 4)
   
   
               (14)
            
            
               Loven om forvaltning og udvikling af fiskeriet af 1994 (1994 Fisheries Management and Development Decree) og fiskeriloven af 1995 (1995 Fisheries Regulations) omfatter kun de aktiviteter, der udøves i farvande under Sierra Leones jurisdiktion af fartøjer, der fører sierraleonsk flag.
            
         
               (15)
            
            
               Kommissionen kan på grundlag af offentligt tilgængelige oplysninger samt andre oplysninger, den har indhentet, konstatere, at der er dokumentation for, at fartøjer, der tidligere har ført Sierra Leones flag, har været involveret i IUU-aktiviteter. Disse fartøjer er opført på visse RFFO'ers IUU-lister (2) med oplysninger om, at de har ført Sierra Leones flag, efter at de er opført på listerne (3). Der er tale om fartøjerne BAROON, GORILERO, KUNLUN, VIKING og YONGDING.
            
         
               (16)
            
            
               Der er tydelige tegn på, at de myndigheder, der er ansvarlige for registreringen af fartøjer, ikke systematisk informerer fiskerimyndighederne om registreringen af nye fiskerfartøjer eller anmoder om at få deres baggrund kontrolleret. Det ser heller ikke ud til, at den enhed, der er ansvarlig for det internationale fartøjsregister, konsulterer de nationale myndigheder, før de registrerer et fiskerfartøj, som har til hensigt at udøve sine aktiviteter uden for Sierra Leones eksklusive økonomiske zone (EEZ). Listen over fiskerfartøjer, der fører Sierra Leones flag, kan således ikke betragtes som konsolideret, eftersom fiskerimyndighederne tilsyneladende ikke har oplysninger om de sierraleonskflagede fiskerfartøjer, der udøver deres aktiviteter uden for landets EEZ, og den registeransvarlige myndighed kun har ufuldstændige oplysninger om det sierraleonske fartøjsregisters status. At der tilsyneladende ikke finder et samarbejde sted mellem den enhed, der er ansvarlig for det internationale fartøjsregister, og de nationale myndigheder kan meget vel undergrave Sierra Leones forudsætninger for at overvåge størrelsen på landets flåde og dennes aktiviteter, hvorved der opstår risiko for, at operatører, der udøver ulovlige aktiviteter, udnytter Sierra Leones flag uden at blive opdaget.
            
         
               (17)
            
            
               Kommissionen har konstateret, at der er op mod 50 sierraleonskflagede fiskerfartøjer, der udøver deres aktiviteter uden for Sierra Leones EEZ uden tilladelse fra de relevante sierraleonske myndigheder. Dette er tilsyneladende i modstrid med den sierraleonske regerings afgørelse af 2010 (Cabinet Decision of 2010), hvorved registreringen af fiskerfartøjer i det internationale register suspenderedes. De sierraleonske myndigheder har desuden indrømmet, at disse sierraleonskflagede fartøjer, der udøver deres aktiviteter uden for landets EEZ, ikke overvåges og kontrolleres af fiskerimyndighederne. Fartøjerne hverken indberetter deres geografiske position til Sierra Leones fiskeriovervågningscenter eller udveksler oplysninger om fangster, landinger eller omladninger med de sierraleonske fiskerimyndigheder.
            
         
               (18)
            
            
               Kommissionen har undersøgt, hvilke foranstaltninger Sierra Leone har truffet for at hindre, at fiskervarer fra IUU-fiskeri får adgang til landets marked. Sierraleonskflagede fartøjer, der udøver deres aktiviteter uden for landets EEZ, er ikke genstand for nogen form for kontrol fra de sierraleonske myndigheders side. Disse fartøjer indberetter ingen oplysninger om deres aktiviteter, landinger eller omladninger til de sierraleonske myndigheder. Det er derfor ikke sandsynligt, at Sporbarheden af fisk eller fiskevarer fra disse fartøjer kan garanteres.
            
         
               (19)
            
            
               De forhold, der er beskrevet i betragtning 15-18, betyder, at Sierra Leone ikke opfylder bestemmelserne i artikel 94, stk. 1 og 2, i UNCLOS, hvori det fastsættes, at enhver stat effektivt skal udøve sin jurisdiktion og kontrol over skibe, der fører dens flag. Disse forhold er ligeledes i modstrid med punkt 24 i De Forenede Nationers Fødevare- og Landbrugsorganisations (FAO) internationale handlingsplan om forebyggelse, afværgelse og standsning af ulovligt, urapporteret og ureguleret fiskeri (IPOA-IUU), hvori der fastsættes en forpligtelse til at foretage grundig og effektiv kontrol af fiskeriet, og med punkt 35 i samme handlingsplan, hvori det fastsættes, at flagstater, før de registrerer et fartøj, bør sikre sig, at de kan udøve deres ansvar med henblik på at sikre, at fartøjet ikke deltager i IUU-fiskeri. Forholdene er desuden i modstrid med handlingsplanens punkt 36, hvori det fastsættes, at flagstater bør undgå at registrere fartøjer under deres flag, hvis disse tidligere har begået overtrædelser, og med handlingsplanens punkt 42, hvori det fastsættes, at hver enkelt stat skal føre et fartøjsregister med navn og nærmere oplysninger om de fartøjer, der fører dens flag. Handlingsplanens punkt 71, hvori stater opfordres til at træffe foranstaltninger til at gøre deres markeder mere gennemskuelige for at sikre fisks og fiskevarers sporbarhed, efterleves heller ikke. Det samme gælder artikel 11 i FAO's adfærdskodeks for ansvarligt fiskeri, som indeholder en række anbefalinger for at sikre god praksis efter fangsten og ansvarlig international samhandel.
            
         
               (20)
            
            
               På grundlag af de kendsgerninger, der er gjort rede for i denne del af afgørelsen, og alle de faktiske oplysninger, som Kommissionen har indsamlet, samt alle Sierra Leones udtalelser, kan det med henvisning til IUU-forordningens artikel 31, stk. 3, og artikel 31, stk. 4, litra a) og b), derfor konstateres, at der er tydelige tegn på, at Sierra Leone ikke har opfyldt sine folkeretlige forpligtelser som flag-, havne-, kyst- eller afsætningsstat, når det drejer sig om IUU-fartøjer og IUU-fiskeri, der udøves eller understøttes af sierraleonskflagede fiskerfartøjer eller af sierraleonske statsborgere, og når det drejer sig om at hindre, at fiskevarer fra IUU-fiskeri får adgang til landets marked.
            
         3.2.   Manglende samarbejde og håndhævelse (IUU-forordningens artikel 31, stk. 5)
   
   
               (21)
            
            
               Selv om Sierra Leones fiskerimyndigheder generelt var villige til at samarbejde med Kommissionen ved at besvare anmodninger om oplysninger og give feedback, havde de kun begrænsede forudsætninger for at besvare visse anmodninger som følge af deres internationale registers status og manglen på et samarbejde mellem den enhed, der er ansvarlig for det internationale fartøjsregister, og de nationale myndigheder, således som forklaret i del 3.1.
            
         
               (22)
            
            
               Sierra Leone er en vigtig kyststat i Vestafrika, hvis fiskerige farvande tiltrækker fartøjer fra andre lande. I november 2015 var der 155 fartøjer under fremmed flag, der havde tilladelse til at fiske i Sierra Leones farvande. Alle disse fartøjer, undtagen tunfartøjerne, har en observatør om bord. Ikke alle fartøjer har et fartøjsovervågningssystem (FOS) installeret om bord. Så længe observatørordningen ikke dækker samtlige fartøjskategorier, og der ikke er fartøjsovervågningssystemer om bord på samtlige industrifartøjer, kan Sierra Leone ikke på pålidelig vis kontrollere, at fartøjerne ikke udøver IUU-fiskeri. Desuden kan antallet af fiskeritilladelser hverken anses for at være i overensstemmelse med kontrolkapaciteten eller de tilgængelige ressourcer.
            
         
               (23)
            
            
               Sierra Leone er ligeledes en vigtig flagstat, der fører et internationalt register, der tiltrækker fartøjer fra andre lande, der ikke har nogen direkte tilknytning til landet. Som forklaret i betragtning 17 udøver disse fartøjer deres aktiviteter uden for Sierra Leones EEZ på det åbne hav og i andre landes farvande. Kommissionen har konstateret, at selv om Sierra Leone samarbejder med de øvrige lande i subregionen gennem Den Subregionale Kommission for Fiskeriet (SRFC), samarbejder landet tilsyneladende ikke med lande uden for regionen, i hvis farvande sierraleonske fartøjer fisker. Denne mangel på samarbejde kan meget vel skyldes det faktum, at de sierraleonske myndigheder tilsyneladende har meget få eller slet ingen oplysninger om de sierraleonskflagede fartøjer, der udøver deres aktiviteter uden for landets EEZ.
            
         
               (24)
            
            
               Den nationale fiskerilovgivning (4) er forældet og burde revideres for at sikre overensstemmelse mellem denne og de internationalt og regionalt gældende regler. Definitionen af fiskeri omfatter sporing af fisk, fangst, ombordtagning og høst såvel som enhver aktivitet til støtte for eller forberedelse af disse aktiviteter, også ved hjælp af luftfartøjer. Definitionen af fiskerfartøjer omfatter fartøjer, der udfører fiskerirelaterede aktiviteter. Fiskerirelaterede aktiviteter inkluderer omladning, opbevaring, forarbejdning, transport, bunkring og forsyning til fiskerfartøjer. Disse bestemmelser indeholder imidlertid ikke en specifik definition af IUU-fiskeri eller af alvorlige overtrædelser som fastlagt i folkeretten, og de indeholder heller ingen udtrykkelige bestemmelser om håndhævelsesforanstaltninger og sanktioner, der kan idømmes for aktiviteter, der udøves af sierraleonske fartøjer uden for landets jurisdiktion, eller af statsborgere, der støtter eller deltager i IUU-fiskeri. Der er tydelige tegn på, at Sierra Leones sanktionsordning ikke er hverken afskrækkende eller proportionel, således som krævet i henhold til de folkeretlige forpligtelser. Bødernes størrelse er ikke fastsat ud fra værdien af de fisk, der fanges ulovligt, og de fratager derfor ikke systematisk overtræderne gevinsterne ved de ulovlige aktiviteter. Bødernes størrelse er heller ikke fastsat ud fra den skade, der forvoldes på fiskerressourcerne og miljøet.
            
         
               (25)
            
            
               Det fælles operationscenter (Joint Operations Centre (JOC)) er ansvarligt for at overvåge og kontrollere fiskeriet. Centret har ved hjælp af finansielle midler fra internationale projekter fået det fornødne udstyr til at varetage overvågnings- og kontrolopgaver. Centrets drift ser imidlertid ud til at være begrænset som følge af utilstrækkelig finansiering, idet der enten ikke er afsat midler eller ikke er afsat tilstrækkelige midler til at dække centrets driftsomkostninger. Sierra Leone mangler således tilsyneladende de materielle og finansielle ressourcer til at kunne bekæmpe IUU-fiskeri.
            
         
               (26)
            
            
               Sierra Leones retsregler og håndhævelsesforanstaltninger er ikke i overensstemmelse med de grundlæggende krav i artikel 61, 62 og 117-119 i UNCLOS. De kendsgerninger, der er beskrevet i betragtning 20-24, viser, at Sierra Leone ikke opfylder betingelserne i artikel 94 i UNCLOS, hvori det fastsættes, at en flagstat skal udøve jurisdiktion i henhold til sit interne retssystem over ethvert skib, som fører dens flag, og over dets kaptajn, officerer og besætning. Sierra Leone kan tilsyneladende ikke dokumentere, at landet har indført en passende sanktionsordning med henblik på at bekæmpe IUU-fiskeri, som anbefalet i punkt 21 i FAO's internationale handlingsplan. Sierra Leone har tilsyneladende heller ikke taget hensyn til anbefalingerne i punkt 24 i nævnte handlingsplan, hvori flagstater rådes til at foretage omfattende og effektiv kontrol og overvågning af selve fiskeriet, landingen af fangsten og varernes endelige destination, herunder ved at indføre et fartøjsovervågningssystem i overensstemmelse med de relevante nationale, regionale og internationale standarder.
            
         
               (27)
            
            
               I lyset af de kendsgerninger, der er gjort rede for i denne del af afgørelsen, og på grundlag af alle de faktiske oplysninger, som Kommissionen har indsamlet, samt alle Sierra Leones udtalelser, kan det med henvisning til IUU-forordningens artikel 31, stk. 3 og 5, konstateres, at der er tydelige tegn på, at Sierra Leone ikke opfylder sine folkeretlige samarbejds- og håndhævelsesforpligtelser.
            
         3.3.   Manglende gennemførelse af internationale regler (IUU-forordningens artikel 31, stk. 6)
   
   
               (28)
            
            
               Sierra Leone ratificerede UNCLOS i 1994 og er kontraherende part i ICCAT og IOTC.
            
         
               (29)
            
            
               I perioden 2009-2012 blev Sierra Leone af ICCAT identificeret som et land, der ikke overholder bestemmelserne. Landets status som identificeret blev ophævet i 2013, men situationen i 2014 gav igen anledning til betænkeligheder, eftersom ICCAT hverken modtog årsrapporter eller overholdelsestabeller i 2015. I overholdelsesrapporten for Sierra Leone har IOTC anført gentagne tilfælde af manglende overholdelse, navnlig manglende overholdelse af IOTC's foranstaltninger og manglende indsendelse af rapporter og oplysninger som krævet i resolution 12/11, 01/06, 10/09, SC04 og S17. Til trods for den sierraleonske flådes struktur og indsatsområde er landet kun kontraherende part i ICCAT og IOTC, men ikke andre RFFO'er.
            
         
               (30)
            
            
               Sierra Leones manglende overholdelse af ICCAT's og IOTC's foranstaltninger viser, at landet ikke opfylder sine forpligtelser som flagstat som krævet i henhold til artikel 94 i UNCLOS og punkt 24 i FAO's internationale handlingsplan.
            
         
               (31)
            
            
               Sierra Leone har ud over UNCLOS ikke ratificeret andre internationale retsakter vedrørende fiskeriforvaltning. Sierra Leones præstation, når det gælder efterlevelse af de internationale retsakter, lever ikke op til anbefalingerne i punkt 11 i FAO's internationale handlingsplan, hvori staterne opfordres til hurtigst muligt at ratificere, godkende eller tiltræde aftalen om gennemførelsen af bestemmelserne i UNCLOS vedrørende bevarelse og forvaltning af fælles fiskebestande og stærkt vandrende fiskebestande (UNFSA) samt FAO's overholdelsesaftale. Landets præstation er ligeledes i modstrid med punkt 14, hvori det fastsættes, at staterne bør sørge for fuldt ud og reelt at gennemføre adfærdskodeksen og de dertil knyttede internationale handlingsplaner.
            
         
               (32)
            
            
               Eftersom Sierra Leone ikke råder over en særlig fiskerihavn, lander fiskerfartøjerne desuden deres fangst direkte på de forskellige virksomheders anløbsbroer eller i handelshavnen. Sierra Leone har ikke ratificeret FAO's aftale om havnestatsforanstaltninger (PSMA) fra 2009.
            
         
               (33)
            
            
               Sierra Leone har i strid med anbefalingerne i punkt 25-27 i FAO's internationale handlingsplan undladt at udarbejde en national handlingsplan mod IUU-fiskeri.
            
         
               (34)
            
            
               Som nævnt i betragtning 17 administreres landets internationale fartøjsregister desuden af en privat virksomhed, der er beliggende uden for Sierra Leone, og Sierra Leone har tilsyneladende undladt at sikre sig, at sierraleonskflagede fartøjer har en reel tilknytning til landet. Dette er i modstrid med artikel 91 i UNCLOS, hvori det fastsættes, at der skal bestå en reel forbindelse mellem en stat og de fartøjer, der fører dens flag.
            
         
               (35)
            
            
               På grundlag af de kendsgerninger, som der er gjort rede for i denne del af afgørelsen, og de faktiske oplysninger, som Kommissionen har indsamlet, samt alle landets udtalelser, kan det med henvisning til IUU-forordningens artikel 31, stk. 3 og 6, konstateres, at der er tydelige tegn på, at Sierra Leone ikke har opfyldt sine folkeretlige forpligtelser til at overholde internationale regler, administrative bestemmelser og bevarelses- og forvaltningsforanstaltninger.
            
         3.4.   Specifikke begrænsninger i udviklingslande
   
   
               (36)
            
            
               Ifølge De Forenede Nationers indeks over menneskelig udvikling (UNHDI) (5) ansås Sierra Leone i 2015 for at være et land med et lavt niveau af menneskelig udvikling (nr. 181 ud af 188 lande).
            
         
               (37)
            
            
               Selv om der kan være specifikke kapacitetsmæssige begrænsninger med hensyn til kontrol og overvågning, kan Sierra Leones specifikke begrænsninger som følge af landets udviklingsniveau ikke begrunde alle de mangler, der er beskrevet i afgørelsens foregående dele. Udviklingsniveauet kan navnlig ikke anvendes som en begrundelse for, at Sierra Leone registrerer fartøjer i sit internationale fartøjsregister uden at have kendskab til fartøjerne.
            
         
               (38)
            
            
               De konstaterede mangler skyldes efter alt at dømme hovedsagelig et mangelfuldt administrativt miljø, som betyder, at det ikke sikres, at Sierra Leone udøver sine forpligtelser som flag-, kyst-, havne- eller afsætningsstat på effektiv og korrekt vis. Sierra Leone har modtaget støtte fra regionale initiativer, der har taget sigte på at styrke forvaltningen og bekæmpe IUU-fiskeri, bl.a. ved hjælp af strengere overvågning og kontrol. Tilførslen af midler blev dog suspenderet i 2015 som følge af betænkeligheder vedrørende forvaltningen, og Sierra Leones fælles operationscenter (Joint Operations Centre) kan ikke fungere effektivt uden disse midler.
            
         
               (39)
            
            
               I lyset af de kendsgerninger, som der er gjort rede for i denne del af afgørelsen, og på grundlag af alle de faktiske oplysninger, som Kommissionen har indsamlet, samt landets udtalelser kan det med henvisning til IUU-forordningens artikel 31, stk. 7, konstateres, at Sierra Leones udviklingsstatus og overordnede præstation med hensyn til fiskeriforvaltning kan være påvirket af landets udviklingsniveau. Under hensyntagen til arten af de mangler, der er konstateret i Sierra Leone, kan landets udviklingsniveau imidlertid ikke fuldt ud undskylde eller på anden måde begrunde Sierra Leones overordnede præstation som flag-, havne-, kyst- eller afsætningsstat, når det gælder fiskeri, eller de mangelfulde foranstaltninger, landet har truffet for at forebygge, afværge og standse IUU-fiskeri.
            
         4.   KONKLUSION OM MULIGHEDEN FOR IDENTIFIKATION SOM ET IKKESAMARBEJDENDE TREDJELAND
   
   
               (40)
            
            
               På baggrund af ovenstående konklusioner om Sierra Leones manglende opfyldelse af sine folkeretlige forpligtelser som flag-, havne-, kyst- eller afsætningsstat til at træffe foranstaltninger til at forebygge, afværge og standse IUU-fiskeri bør dette land i henhold til IUU-forordningens artikel 32 underrettes om, at det muligvis kan blive identificeret som et land, som Kommissionen betragter som et ikkesamarbejdende tredjeland for så vidt angår bekæmpelse af IUU-fiskeri.
            
         
               (41)
            
            
               Efter artikel 32, stk. 1, i IUU-forordningen skal Kommissionen underrette Sierra Leone om, at landet muligvis kan identificeres som et ikkesamarbejdende tredjeland. Kommissionen skal ligeledes træffe alle de foranstaltninger, som er anført i artikel 32 i IUU-forordningen, over for Sierra Leone. For at sikre en forsvarlig forvaltning bør der fastsættes en frist for landet til at svare skriftligt på meddelelsen og afhjælpe situationen.
            
         
               (42)
            
            
               Underretningen af Sierra Leone om, at det muligvis kan blive identificeret som et land, som Kommissionen i forbindelse med denne afgørelse betragter som ikkesamarbejdende, udelukker ikke og fører heller ikke automatisk til, at Kommissionen eller Rådet efterfølgende tager skridt til at identificere ikkesamarbejdende lande og opstille en liste over dem.
            
         BESTEMT FØLGENDE:
   Eneste artikel
   Republikken Sierra Leone underrettes hermed om muligheden for, at det bliver identificeret som et tredjeland, der af Kommissionen betragtes som et ikkesamarbejdende tredjeland for så vidt angår bekæmpelse af ulovligt, urapporteret og ureguleret fiskeri.
   
      Udfærdiget i Bruxelles, den 21. april 2016.
      
         
            På Kommissionens vegne
         
         Karmenu VELLA
         
            Medlem af Kommissionen
         
      
   
   
      (1)  EUT L 286 af 29.10.2008, s. 1.
   
      (2)  Der er tale om følgende RFFO'er: CCAMLR, SEAFO, GFCM, NEAFC, NAFO og IOTC. Oplysninger fra: http://eur-lex.europa.eu/legal-content/EN/TXT/?uri=uriserv:OJ.L_.2015.199.01.0012.01.ENG.
   
      (3)  Se del B i bilaget til forordning (EU) nr. 468/2010.
   
      (4)  1994 Fisheries Management and Development Decree og 1995 Fisheries Regulations (loven om forvaltning og udvikling af fiskeriet af 1994 og fiskeriloven af 1995).
   
      (5)  Oplysninger fra: http://hdr.undp.org/sites/default/files/2015_human_development_report_1.pdf.